মুক্তিযোদ্ধা সুজিত নাগ ইউনিয়ন পরিষদ নির্বাচন করে জয়লাভ করেছিলেন কোনো প্রকার বিশাল বাজেটের নির্বাচনী খরচ ছাড়াই। তিনি আক্ষেপ করে বলেন, এখন রাজনীতি ব্যবসা। নির্বাচনে হাজার কোটি টাকা খরচ করে তারপর উশুল করো রে ভাই। নির্বাচনী ব্যয়বহুলতা থেকে ফিরে আসতে হবে। একজন সৎ নির্লোভ ত্যাগী শিক্ষিত ব্যক্তি কীভাবে নির্বাচনে অংশগ্রহণ করবেন, তার তো অবৈধ পথে আয়কৃত হাজার কোটি টাকার ব্যাংক ব্যালেন্স নেই। যার কারণে দুর্নীতি এখন প্রশাসনের প্রতিটা রন্ধ্রে রন্ধ্রে। একজন সরকারি চাকরিজীবী ১০ লক্ষ টাকা দিয়ে চাকরি পেলে তার কাছ থেকে বিনামূল্যে সেবা প্রত্যাশা করা যায় না। দুর্নীতি রোধ করার জন্য চাই আমাদের মন-মানসিকতার পরিবর্তন। সাংসদ, সচিব, রাজনীতিবিদ, জনপ্রতিনিধিরা যদি অঢেল সম্পদের পাহাড় গড়ার প্রতিযোগিতা বন্ধ করেন, তাহলে আমাদের দেশ বঙ্গবন্ধুর সোনার বাংলাদেশ হতে বেশি সময় নেবে না। দুর্নীতির মূল উৎপাটন করা কিংবা বন্ধ করা শুধুমাত্র আমাদের মন-মানসিকতার ব্যাপার মাত্র। প্রসাশনের প্রতিটা স্তরে জনগণের কাছে জবাবদিহিতামূলক কার্যক্রম আমাদের দেশকে এগিয়ে নিয়ে যাওয়ার ক্ষেত্রে ভূমিকা রাখবে।